Mike Legarth (KF), 2013-04-09:
Tak, hr. formand.
Jeg vil starte med lige at replicere til Enhedslistens ordfører, fru Rosa Lund.
Jeg har jo kun to muligheder for at stille spørgsmål, og fru Rosa Lund konkluderede, at jeg ville beskytte de unge mennesker mod demokrati.
Det er selvfølgelig manipulation.
Nej, det har jeg ingen som helst tanker om at gøre; jeg vil ikke beskytte de unge mennesker mod demokrati.
Det, jeg vil beskytte dem imod, er konsekvensen.
Hvis man lader nogle varetage nogle interesser og lader dem stemme om noget, som de ikke har nogen jordisk chance for at sætte sig ind i, og hvis betydningen er så kolossal, at det får en uheldig virkning, så får det konsekvenser
Det var det, min påstand gik på.
Man kan jo ikke bede folk om at tage ansvar, hvis de ikke er klar til det, og det mener vi ikke man er som 16-årig.
Med hensyn til det, vi drøfter i dag, altså problemstillingen med unge og især førstegangsvælgere, der ikke deltager tilstrækkeligt i vores demokrati – ikke giver deres stemme til kende – så er det selvfølgelig et stort problem, og spørgsmålet er, hvordan vi aktiverer dem.
Det er jo først og fremmest familiens opgave, at man helt fra barnsben får lært, at det er vigtigt at give sin mening til kende og deltage i de valg, der er.
Helt personligt stiftede jeg selv bekendtskab med det som lilleputfodboldspiller, da vi på fodboldholdet skulle bestemme, hvem der skulle være anfører – og det stemte vi om: flertalsafgørelse, demokratiet i sin bedste ånd.
Vi skal jo alle være med til at lære, at det er en del af samfundsopgaven at tage et ansvar: Gå ned og stem, når du kan, og vær med til at påvirke tingene, uanset hvor lille din egen stemme kan være i den store sammenhæng.
Så synes jeg også, at det er vigtigt, at vi ikke dikterer og trækker noget ned over hovedet på den unge generation.
Det tror jeg ikke vi får noget ud af.
Så det handler selvfølgelig om, at vi må appellere og henstille og opfordre til, at man tager ansvar, og at man medvirker.
Det handler om, at vi får skabt en opfattelse af, at vi har et land, et fædreland, og at vi her har et sæt af værdier, nogle standarder, nogle normer, nogle sædvaner, som vi gerne vil have, at folk deltager i at udvikle fremadrettet; at vi involverer og får folk til at deltage.
Det er jo det, der på den lange bane giver indsigt og skaber det ansvar, vi sådan set efterspørger.
Vi ved det fra lokalpolitik, hvor de lokalt valgte helt direkte kan være med til at bestemme de kerneydelser, man har i kommunen, og hvad prisen skal være på dem.
Det er det nære.
Man bestemmer også kvaliteten, og man kan præge og påvirke meget i sin hjemegn med sådan noget.
Vi skal skabe en større respekt om og større anerkendelse af dem, der påtager sig den opgave, ved at vi også får fortalt om de gode sider ved det.
Så skal vi pille det elitære ud, gøre demokratiet nærværende, gøre det til noget, der er til at tage at føle på og mærke hvad handler om, og det gør vi jo ved at lade folk deltage – det har andre ordførere på glimrende vis fortalt mere om – i skolerne, i elevrådene, på arbejdspladserne, alle mulige steder, hvor det kan lade sig gøre.
Der må vi jo så, og det er det, vi kan gøre herindefra, medvirke til, at der bliver skabt kampagner, givet oplysning, og vi må sørge for, at der i vælgerforeningerne laves arrangementer på den ene og den anden måde eller i almindeligt oplysningsregi, hvor de unge mennesker får mødt politikere og får fundet ud af, at der måske ikke er hold i den der politikerlede, man jo ser, hvis man læser nogle af formiddagsbladene, når de møder folk personligt og finder ud af, hvordan arbejdet egentlig bliver udført, og hvad det reelle arbejde består i.
Så vi kan godt gøre noget der.
Det skal være synligt og konkret, nye tiltag, der er målrettet mod den unge generation og selvfølgelig også nydanskere, som vi på samme måde gerne vil integrere også i valgprocessen.
Bare for endnu en gang at slå fast i debatten om, hvorvidt det er en god idé at sænke valgretsalderen til 16 år: Nej, det synes Det Konservative Folkeparti ikke.
Og jeg skal være ærlig at sige, at jeg synes det handler lidt om populisme; det handler om, at man kan se på uddannelsesinstitutionerne, at hvis man fik den aldersgruppe ind som vælgere, ville det give bonus i meningsmålingerne og i valgresultaterne, fordi der er en tendens til en vis hældning mod nogle bestemte partier i den sammenhæng.
Det tillader jeg mig at sige åbent og ærligt.
Sådan ser jeg det, for jeg kan ikke tro, at nogen ved sine fulde fem mener, at det er fornuftigt, at man skal tage stilling til så vigtige beslutninger, før man er parat til det.
Så derfor mener vi, at den valgretsalder, vi har på 18 år i dag, er den rigtige, og der skal den blive.
Tak, hr. formand.